नई दिल्ली. भारतीय जनता पार्टी के संसदीय बोर्ड ने सर्वसम्मति से लालकृष्ण आडवाणी का इस्तीफा नामंजूर कर दिया। उनसे अनुरोध किया गया है कि वे अपना इस्तीफा वापस ले लें। पार्टी अध्यक्ष राजनाथ सिंह ने कहा है कि ‘मैं बतौर अध्यक्ष आडवाणी का इस्तीफा कभी स्वीकार नहीं करूंगा।’ बताया जाता है कि राजनाथ द्वारा बुलाई गई मीटिंग में 6 नेता शामिल थे, जबकि बाकी नेताओं से फोन पर बात की गई।
नरेंद्र मोदी ने आडवाणी के इस्तीफे से पार्टी के भीतर मचे घमासान को शांत करने की कोशिश की है। मोदी ने ट्वीट कर कहा है कि उन्होंने आडवाणी से विस्तार से बात की है और उनसे इस्तीफा वापस लेने की अपील की है। मोदी ने कहा, 'मुझे उम्मीद है कि वह हमें निराश नहीं करेंगे।' मोदी ने यह भी कहा कि उन्होंने राजनाथ सिंह से बात कर कहा है कि वह पार्टी का फैसला मानेंगे। उन्होंने कहा, 'वह इतने कम समय में बीजेपी संसदीय बोर्ड की मीटिंग में शामिल नहीं हो सकते लेकिन जो भी फैसला लिया जाएगा, उसे मानने को वह तैयार हैं। लेकिन आरएसएस ने साफ कर दिया है कि बीजेपी आडवाणी को मनाए, लेकिन नरेंद्र मोदी पर पार्टी का फैसला नहीं बदला जाए। (आडवाणी का इस्तीफा: अब हो सकती हैं ये पांच बातें
)
इससे पहले, मोदी की ताजपोशी से नाराज आडवाणी ने सोमवार को बीजेपी में सभी पदों से इस्तीफा
दे दिया। हालांकि राजनाथ सिंह ने उनका इस्तीफा कबूल करने से इनकार कर दिया है (आडवाणी की चिट्ठी
)। आडवाणी के इस्तीफे से पार्टी में सियासी तूफान खड़ा हो गया है। बीजेपी के कई बड़े नेता आडवाणी को मनाने में जुटे हैं। अनंत कुमार, वेंकैया नायडू, मुख्तार अब्बास नकवी और अमित शाह सहित पार्टी के कई बड़े नेता राजनाथ सिंह के घर पहुंचे तो एसएस आहलूवालिया लोकसभा में नेता प्रतिपक्ष सुषमा स्वराज से मिलने उनके आवास गए। इसके बाद सुषमा और आहलूवालिया एक ही कार में सवार होकर आडवाणी के घर पहुंचे। सुषमा ने कहा, 'मैंने आडवाणी जी से फोन पर बात की है। मैं उनसे मिलने उनके घर जा रही हूं। मुझे आडवाणी जी के फैसले से हैरानी हुई। हम उन्हें मनाने और इस्तीफा वापस लेने के लिए मनाएंगे।' बीजेपी के सीनियर नेता अरुण जेटली भी आडवाणी के घर पहुंचे।
अनंत कुमार ने कहा है कि आडवाणी का इस्तीफा कबूल करने का कोई सवाल ही नहीं है। नकवी ने कहा कि वह पार्टी अध्यक्ष से बात करने के बाद ही कोई प्रतिक्रिया देंगे। सूत्रों का कहना है कि बीजेपी गोवा में दी गई मोदी को बड़ी जिम्मेदारी के फैसले से पीछे नहीं हटेगी। कल्याण सिंह ने कहा कि आडवाणी जी ने बीजेपी के भवन को खड़ा करने में बड़ा योगदान दिया वहीं के. एन. गोविंदाचार्य ने आडवाणी के इस्तीफे को दुर्भाग्यपूर्ण बताते हुए कहा कि पार्टी में सीनियर नेताओं को दरकिनार नहीं किया जाना चाहिए।
आडवाणी के इस्तीफे पर शिवसेना, जेडी(यू) और कांग्रेस की तरफ से प्रतिक्रियाएं आई हैं, तो लालू ने नीतीश की पार्टी पर ताना मारा है।
एनडीए में बीजेपी की सहयोगी शिवसेना ने कहा है कि यदि आडवाणी निराश है तो उन्हें मनाकर पार्टी में वापस लाया जाना चाहिए। वहीं, शिरोमणि अकाली दल ने कहा है कि यह बीजेपी का अंदरूनी मामला है और उसे इस मामले पर कोई टिप्पणी नहीं करना।
कांग्रेस प्रवक्ता जनार्दन द्विवेदी ने कहा कि मोदी को आगे किए जाने की वजह से आडवाणी ने इस्तीफा दिया है। कांग्रेस नेता राजीव शुक्ला ने कहा, 'मोदी की सबसे बड़ी क्वालिटी है कि वह झूठ भी पूरे दावे के साथ बोलते हैं। उन्होंने कल कहा था कि आडवाणी जी ने उन्हें आशीर्वाद दिया है।'
जेडी(यू) अध्यक्ष शरद यादव ने कहा कि आडवाणी का इस्तीफा एक गंभीर घटना है। मौजूदा हालात पर चर्चा के लिए जेडी(यू) की बैठक होगी। शरद यादव ने आडवाणी के इस्तीफे को दुखद करार देते हुए कहा कि एनडीए पर इसका बुरा असर पड़ेगा।
राजद मुखिया लालू प्रसाद यादव ने नीतीश पर ताना कसते हुए कहा है कि आडवाणी के इस्तीफे से जेडी(यू) को सदमा लगा है। लालू ने यह भी कहा कि मोदी और आडवाणी में फर्क नहीं है। आडवाणी ने इसलिए इस्तीफा दिया क्योंकि उन्हें उनका सपना टूटता नजर आ रहा था।
सपा नेता आजम खान ने कहा है कि भाजपा ने आडवाणी के अनुभवों का फायदा उठाने की बजाय उनको रिजेक्ट किया है। उन्होंने यह भी कहा कि आडवाणी के साथ कुदरत इंसाफ कर रही है।
आगे पढ़ें,
...तो इन कारणों से आडवाणी को 'हरा कर' आज बीजेपी में नंबर 1 हैं नरेंद्र मोदी
hin_Deva hin_Deva unk hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva